West Channel

Ιστορικό

Αποτελεί έναν από τους κυριότερους περιφερειακούς σταθμούς της Ελλάδας. Σημαντικό μέρος του προγράμματός του αποτελεί παραγωγή του ιδίου τηλεοπτικού οργανισμού, ενώ χαρακτηρίζεται από χρηματοδοτική αυτάρκεια και υποδομές εκπομπής τηλεοπτικού σήματος. Η ίδρυση των ελληνικών τηλεοπτικών σταθμών τοπικής και περιφερειακής εμβέλειας ξεκίνησε μετά από δύο έτη από την ίδρυση των πανελλαδικών σταθμών εθνικής εμβέλειας, που δημιουργήθηκαν μετά την απορρύθμιση που συντελέστηκε στις τηλεοπτικές συχνότητες την περίοδο 1989 με 1990.
Ο τηλεοπτικός σταθμός West Channel με έδρα την πόλη της Κοζάνης, ξεκίνησε τη λειτουργία του τον Απρίλιο του 1991, με την αρχική του ονομασία Τηλεοπτικός Δίαυλος Δυτικής Μακεδονίας, για να μετονομαστεί μερικά χρόνια αργότερα, στο σημερινό του όνομα. Αποτελεί επιχειρηματικό εγχείρημα της ιδιοκτησίας του ραδιοφωνικού σταθμού Μουσικός Δίαυλος με έδρα την πόλη της Κοζάνης που μετονομάστηκε αργότερα σε West Radio, με ραδιοφωνική συχνότητα τον 98 FM και έτος ίδρυσης το 1988.
Βασικοί πρωταγωνιστές στην ίδρυση και την πορεία του σταθμού, ήταν η δικηγόρος Βίκυ Παπαφιλίππου και ο επιχειρηματίας Ζήσης Δαρδάλης. Η ίδρυση του σταθμού συντελέστηκε την πρώτη περίοδο του ανοίγματος της τηλεοπτικής αγοράς σε τοπικό επίπεδο, όπου ξεκίνησαν την λειτουργία τους το 40.7% των ιδιωτικών τηλεοπτικών σταθμών που ιδρύθηκαν από το 1989 έως το 1997. Από την ίδρυση του ομίλου το 1988, η διοίκηση και η ιδιοκτησία του σταθμού ανήκε στην Βίκυ Παπαφιλίππου, έως τον θάνατό της στις 13 Ιουνίου 2012. Από το 2012, πρόεδρος του ομίλου του West Channel είναι ο πρώην βουλευτής της εκλογικής περιφέρειας Κοζάνης της Νέας Δημοκρατίας και σύζυγός της, Νίκος Παπαφιλίππου.
Οι δύο ιδρυτές είχαν ένα κοινό όραμα: τη δημιουργία ενός διαύλου επικοινωνίας μεταξύ των κατοίκων της Δυτικής Μακεδονίας, της Θεσσαλονίκης, της Αθήνας, της Αμερικής, της Αυστραλίας, του Καναδά, της Γερμανίας και αλλού. Ο χαρακτήρας του προγράμματος είναι ενημερωτικός, ωστόσο υπολείπεται των υπόλοιπων παραγόντων που χαρακτηρίζουν ένα σύγχρονο περιφερειακό τηλεοπτικό σταθμό.
Σύμφωνα με τον ιστότοπο του σταθμού, μεγάλες στιγμές της περιφερειακής ειδησεογραφίας που κάλυψε καθ' όλη την διάρκεια της λειτουργίας του με εκτεταμένες τηλεοπτικές μεταδόσεις, ήταν ο μεγάλος σεισμός της Κοζάνης που έγινε το έτος 1995, οι επιτυχίες των Δυτικομακεδόνων αθλητών, στις ολυμπιάδες της Βαρκελώνης, του Σίδνεϊ και της Αθήνας, οι απεργιακές κινητοποιήσεις των εργαζομένων όπως της Δημόσιας Επιχείρησης Ηλεκτρισμού και οι κινητοποιήσεις των αγροτών της περιφέρειας, η λεωφορειοπειρατεία στις 15 Ιουλίου του 1999 με την κατάληξη αυτής στην Παλαίστρα του νομού Φλώρινας, τα αποτελέσματα των εκλογικών αναμετρήσεων και οι ετήσιες μεγάλες πολιτιστικές εκδηλώσεις της περιφέρειας, όπως τα Ραγκουτσάρια της Καστοριάς, τα Μπουμπουσιάρια της Εράτυρας, της Σιάτιστας και της Γαλατινής, την Αποκριά της Κοζάνης αλλά και στα Ανακατοσάρια των Γρεβενών.
Παράλληλα υπήρξε ο πρώτος σταθμός της ελληνικής περιφέρειας που αναβάθμισε τον ραδιοτηλεοπτικό εξοπλισμό του με συστήματα δεύτερης γενιάς (BETA) την δεκαετία του 1990, ενώ από το 2000 άρχισε να εκπέμπει το πρόγραμμά του σε ψηφιακή μορφή, και σήμερα μεταδίδει το τηλεοπτικό του πρόγραμμα με εικόνα πεπλατυσμένων διαστάσεων σε όλη την έκταση της Περιφέρειας Δυτικής Μακεδονίας. Στις 22 Απριλίου του 2011, εξέπεμπε πρώτη φορά με ψηφιακό σήμα από το κέντρο αναμετάδοσης της Κέλλης προς την ευρύτερη περιοχή της πόλης της Φλώρινας.

Πρόγραμμα

Εκπέμπει σε εικοσιτετράωρη (24ωρη) βάση, και σε ποσοστό 20%, το πρόγραμμα του σταθμού, αποτελεί εσωτερική παραγωγή. Καθημερινά μεταδίδονται τέσσερα μεγάλα δελτία ειδήσεων, στις 14:00 το μεσημέρι, στις 19:00 το απόγευμα, στις 23:00 το βράδυ και στη 01:00 τη νύχτα. Εκπέμπει επίσης ειδήσεις στην ρωσική, την αλβανική και στην ελληνική νοηματική γλώσσα. Οι εβδομαδιαίες δημοσιογραφικές εκπομπές του, περιλαμβάνουν θέματα, σχετικά με την πολιτική επικαιρότητα, την τοπική αυτοδιοίκηση, την υγεία και την κοινωνική μέριμνα, την ψυχαγωγία, τον αγροτικό κόσμο, το επιχειρείν, την τεχνολογία και τον αθλητισμό. Κατά την πορεία του, έφτασε στο παρελθόν στο σημείο το 80% του προγράμματος να αποτελεί εσωτερική παραγωγή, ενώ υπήρξε ο πρώτος τηλεοπτικός περιφερειακός σταθμός που διοργάνωσε διαγωνισμό ταλέντων (talent show) το 2004.

Διακρίσεις

Στις 23 Ιουνίου 2001, ο τηλεοπτικός σταθμός κατέκτησε τρία βραβεία στην πρώτη απονομή ραδιοτηλεοπτικών βραβείων Μακεδονίας και Θράκης "Χρυσά Κηρύκεια" που διοργάνωσε η διαφημιστική εταιρία Αλεξάνδρου και η Ένωση Διαφημιστικών Εταιριών Βόρειας Ελλάδας στις κατηγορίες καλύτερα σκηνικά, καλύτερο μαγκαζίνο, καθώς και το μεγαλύτερο βραβείο (grand prix) της διοργάνωσης για το πιο ολοκληρωμένο πρόγραμμα. Τον επόμενο χρόνο στις 10 Ιουνίου, κατά την διάρκεια της δεύτερης απονομής ραδιοτηλεοπτικών βραβείων, παρέλαβε βραβείο στις κατηγορίες καλύτερο μαγκαζίνο και πρωτότυπης ιδέας για εκπομπή του σταθμού. Τα βραβεία μεταδόθηκαν από την ΕΤ3.

Τηλεοπτική κάλυψη

Ο τηλεοπτικός σταθμός σήμερα καλύπτει όλη την περιοχή της Δυτικής Μακεδονίας μέχρι τις νοτιοανατολικές περιοχές της Αλβανίας και της Βόρειας Μακεδονίας μέσω 17 αναμεταδοτών. Το West Channel εκπέμπει στις συχνότητες 22 UHF στην Κοζάνη, 26 UHF στην Πτολεμαΐδα, 37 UHF στην Καστοριά, 51 UHF στη Φλώρινα και 58 UHF στα Γρεβενά.

West Radio 98 FM

Ο ραδιοφωνικός σταθμός West Radio 98 FM ξεκίνησε την λειτουργία του το Δεκέμβριο του 1988, με την αρχική του ονομασία Μουσικός Δίαυλος (Κοζάνης ή Δυτικής Μακεδονίας) για να μετονομαστεί μερικά χρόνια αργότερα. 30 χρόνια τώρα το πρόγραμμά του έχει αλλάξει πολλές μορφές και φόρμες, διατηρώντας όμως πάντοτε αναλλοίωτα τα τέσσερα βασικά "συστατικά" του και τα οποία είναι η έγκαιρη και η αντικειμενική ενημέρωση, η ανάδειξη του τοπικού πολιτισμού, η επικαιρότητα και ποιότητα στην ψυχαγωγία και επαγγελματισμός όπως είναι στο προφίλ του.
Ο σταθμός βρίσκεται πάνω στις μετρήσεις ακροαματικότητας για το νομό Κοζάνης. Το 2004 ξεκίνησε συνεργασία με τον ΑΝΤ1 Radio (νυν Easy 97.2) ενισχύοντας πιο πολύ τον ενημερωτικό του χαρακτήρα. Το 2010, η συνεργασία λύεται και "μετακομίζει" στον Real FM 97.8 και αυτή η συνεργασία συνεχίζεται μέχρι και σήμερα. Ο σταθμός ανήκει στην Μουσικός Δίαυλος Κοζάνης Ε.Π.Ε. η οποία έχει διακριτικό τίτλο, το παλιό όνομα του σταθμού.

Alpha ΣΠΟΡ FM

Ο ραδιοφωνικός σταθμός Alpha ΣΠΟΡ 89 FM, ξεκίνησε τη λειτουργία του το 1997 και είναι το μικρότερο "αδερφάκι" του ομίλου West. Αποτελεί το μοναδικό αθλητικό ραδιοφωνικό σταθμό στο νομό Κοζάνης. Βασίζεται στην ψυχαγωγία και την ενημέρωση για τις αθλητικές δράσεις και τα γεγονότα στην Κοζάνη, τη Δυτική Μακεδονία, την Ελλάδα και τον κόσμο. Η φυσιογνωμία του σταθμού και η κατεύθυνσή του έχουν αθλητικό χαρακτήρα και βασίζεται κυρίως σε δικές του παραγωγές από εξειδικευμένους συνεργάτες. Ιδιαίτερος στόχος του είναι η κάλυψη θεμάτων που αφορούν τα τοπικά πρωταθλήματα και τα αθλητικά δρώμενα.
Πέραν αυτών, προσοχή δίνεται και στην ψυχαγωγία με τις μουσικές επιλογές του σταθμού, που στοχεύουν στην μετάδοση των μεγαλύτερων Ελληνικών και ξένων επιτυχιών. Η αθλητική ενημέρωση ολοκληρώνεται με την αποκλειστική συνεργασία του, που έχει από τα τέλη του 2004 με το ΣΠΟΡ FM 94.6, ο οποίος είναι και ο πρώτος σε ακροαματικότητα αθλητικός ραδιοφωνικός σταθμός στην Αθήνα. Επίσης, ο σταθμός φιλοξενεί και επιλεγμένες εκπομπές του Αθηναϊκού σταθμού και αναμεταδόσεις αγώνων. Το πρόγραμμα του Alpha ΣΠΟΡ 89 FM είναι ελεγχόμενο και διακρίνεται για την αντικειμενικότητα και την ποιότητα των εκπομπών του.
Ο πλουραλιστικός χαρακτήρας του με την σοβαρότητα και τον επαγγελματισμό που το διακρίνει, του έδωσε ξεχωριστή προτίμηση στο κοινό του αθλητικού χώρου. Ο σταθμός αρχικά ανήκε στον Γεώργιο Αρχιτεκτονίδη και αργότερα στον Σάββα Σαχινίδη. Έντεκα χρόνια μετά η συχνότητα αγοράστηκε από την Alpha FM Stereo Ε.Π.Ε. με συμβόλαιο μεταβίβασης που βγήκε στις 14 Ιουλίου 2008 κι ένα χρόνο μετά, με απόφαση του ΕΣΡ εγκρίθηκε η μεταβίβαση του σταθμού.